የጤና ማኅበራት ለዶክተር ቴድሮስ አድሃኖም ድጋፋቸውን እየገለጹ ነው
ማህበራቱ በኢትዮጵያ ህክምና ማኅበር ፕሬዚዳንት ዶክተር ገመቺስ ማሞ በኩል ባስተላለፉት መልዕክት ዶክተር ቴድሮስ ቢመረጡ ለዓለም ጤና የተሻለ እንደሚሰሩ አስታውቀዋል።ዶክተር ቴድሮስ የጤና ጥበቃ ሚኒስትር በነበሩበት ወቅት አገሪቷን የሚሌኒየሙን የልማት ግብ በጊዜው ማሳካት ከቻሉ ጥቂት አገራት አንዷ እንድትሆን አስችለዋታል ነው ያሉት።በወቅቱ የህፃናት ሞትን በሁለት ሦስተኛ፣ በወባ የሚከሰት ሞትን በ75 በመቶ፣ በኤች.አይ.ቪ የሚሞቱትን በ70 በመቶ፣ በሳንባ ነቀርሳ የሚሞቱትንም በ64 በመቶ መቀነስ እንዳስቻሉም ነው የተናገሩት።በአገሪቷ 3 ሺህ 500 የጤና ማዕከላትና 16 ሺህ የጤና ኬላዎችን በማቋቋም የጤና አገልግሎትን ተደራሽ ማድረግ መቻላቸውንና የጤና ባለሙያ ማሰልጠኛ ማዕከላትን ከሦስት ወደ 33 እንዳሳደጉ አስታውሰዋል።16 ሺህ 500 የነበሩትን የጤና ባለሙያዎች በሰባት እጥፍ ማሳደግ መቻላቸው የጤናውን ዘርፍ የመምራት አቅማቸውን የሚያሳይ በመሆኑ በዋና ዳይሬክተርነት ቢመረጡ ይህንን ልምዳቸውን እንደሚጠቀሙ እምነታቸውን ገልጸዋል።ዶክተር ቴድሮስ በተለይ በሚታወቁበት የጤና ኤክስቴንሽን ፕሮግራም 38 ሺህ ባለሙያዎችን አሰልጥነው ወደ ስራ በማስገባት የጤና አጠባበቅ ስርዓቱ ማህበረሰባዊ መሰረት እንዲኖረው ማድረጋቸውንና ለጤና መድህን ሽፋን መጀመር መሰረት መጣላቸውን አውስተዋል።ግሎባል ፈንድን ጨምሮ የተለያዩ ዓለም አቀፍ ተቋማትን የመሩት ዶክተር ቴድሮስ የውጭ ጉዳይ ሚኒስትር በነበሩበት ወቅትም በአፍሪካ ኅብረት በኩል ኢቦላን ለመቋቋም በተደረገው ርብርብ ኢትዮጵያ የበኩሏን ጉልህ አስተዋፅኦ እንድታበረክት አድርገዋል።